CELEX: 32020D0659
Language: ro
Date: 2020-05-15 00:00:00
Title: Decizia de punere în aplicare (UE) 2020/659 a Comisiei din 15 mai 2020 privind standardul armonizat pentru documentația tehnică necesară în vederea evaluării materialelor, a componentelor și a echipamentelor electrice și electronice, elaborată în sprijinul Directivei 2011/65/UE a Parlamentului European și a Consiliului

18.5.2020   
               
               
                  RO
               
               
                  Jurnalul Oficial al Uniunii Europene
               
               
                  L 155/12
               
            
         DECIZIA DE PUNERE ÎN APLICARE (UE) 2020/659 A COMISIEI
         din 15 mai 2020
         privind standardul armonizat pentru documentația tehnică necesară în vederea evaluării materialelor, a componentelor și a echipamentelor electrice și electronice, elaborată în sprijinul Directivei 2011/65/UE a Parlamentului European și a Consiliului
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1025/2012 al Parlamentului European și al Consiliului din 25 octombrie 2012 privind standardizarea europeană, de modificare a Directivelor 89/686/CEE și 93/15/CEE ale Consiliului și a Directivelor 94/9/CE, 94/25/CE, 95/16/CE, 97/23/CE, 98/34/CE, 2004/22/CE, 2007/23/CE, 2009/23/CE și 2009/105/CE ale Parlamentului European și ale Consiliului și de abrogare a Deciziei 87/95/CEE a Consiliului și a Deciziei nr. 1673/2006/CE a Parlamentului European și a Consiliului (1), în special articolul 10 alineatul (6),
         întrucât:
         
                     (1)
                  
                  
                     În conformitate cu articolul 16 alineatul (2) din Directiva 2011/65/UE a Parlamentului European și a Consiliului (2), materialele, componentele și echipamentele electrice și electronice care au fost supuse unor teste și măsurători care demonstrează conformitatea cu cerințele de la articolul 4 din directiva menționată sau care au fost evaluate în conformitate cu standardele armonizate, ale căror specificații au fost publicate în Jurnalul Oficial al Uniunii Europene, se consideră a fi conforme cerințelor directivei vizate de standardele respective.
                  
               
                     (2)
                  
                  
                     Prin scrisoarea M/499 din 21 octombrie 2011, Comisia a înaintat Comitetului European de Standardizare (CEN), Comitetului European de Standardizare în Electrotehnică (Cenelec) și Institutului European de Standardizare în Telecomunicații (ETSI) o cerere de revizuire a standardelor armonizate existente și, dacă este cazul, de pregătire a unor noi standarde referitoare la documentația tehnică necesară în vederea evaluării conformității materialelor, a componentelor și a echipamentelor electrice și electronice cu cerințele prevăzute în Directiva 2011/65/UE.
                  
               
                     (3)
                  
                  
                     Pe baza cererii M/499 din 21 octombrie 2011, Cenelec a revizuit standardul armonizat existent EN 50581:2012, ceea ce a dus la adoptarea standardului EN IEC 63000:2018 care stabilește specificațiile pentru documentația tehnică necesară în vederea evaluării materialelor, a componentelor și a echipamentelor electrice și electronice din perspectiva restricțiilor de utilizare a anumitor substanțe periculoase. Acest nou standard EN IEC 63000:2018 se bazează pe un standard internațional existent, și anume pe standardul IEC 63000:2016 care, la rândul său, se bazează pe standardul armonizat EN 50581:2012.
                  
               
                     (4)
                  
                  
                     Comisia, împreună cu Cenelec, a evaluat dacă standardul EN IEC 63000:2018 elaborat de Cenelec respectă cererea M/499 din 21 octombrie 2011.
                  
               
                     (5)
                  
                  
                     Standardul EN IEC 63000:2018, elaborat de Cenelec, îndeplinește cerințele pe care le vizează și care sunt prevăzute în Directiva 2011/65/UE. Prin urmare, este adecvat să se publice specificația acestui standard în Jurnalul Oficial al Uniunii Europene.
                  
               
                     (6)
                  
                  
                     Dat fiind că standardul EN IEC 63000:2018 înlocuiește standardul EN 50581:2012, este necesar să se retragă specificația standardului EN 50581:2012 din Jurnalul Oficial al Uniunii Europene (3). Pentru a le acorda producătorilor suficient timp să își adapteze produsele la noul standard, este necesar să se amâne retragerea specificației standardului armonizat EN 50581:2012.
                  
               
                     (7)
                  
                  
                     Conformitatea cu un standard armonizat conferă o prezumție de conformitate cu cerințele esențiale corespunzătoare stabilite în legislația de armonizare a Uniunii, începând de la data publicării specificației standardului respectiv în Jurnalul Oficial al Uniunii Europene. Prin urmare, prezenta decizie trebuie să intre în vigoare la data publicării,
                  
               ADOPTĂ PREZENTA DECIZIE:
         
            Articolul 1
            Specificația standardului armonizat pentru documentația tehnică necesară în vederea evaluării materialelor, a componentelor și a echipamentelor electrice și electronice, elaborată în sprijinul Directivei 2011/65/UE, astfel cum este menționat în anexa I la prezenta decizie, se publică în Jurnalul Oficial al Uniunii Europene.
         
         
            Articolul 2
            Specificația standardului armonizat pentru documentația tehnică necesară în vederea evaluării materialelor, a componentelor și a echipamentelor electrice și electronice, elaborată în sprijinul Directivei 2011/65/UE, astfel cum este menționat în anexa II la prezenta decizie, se retrage din Jurnalul Oficial al Uniunii Europene începând cu data stabilită în anexa respectivă.
         
         
            Articolul 3
            Prezenta decizie intră în vigoare la data publicării în Jurnalul Oficial al Uniunii Europene.
         
         
            Adoptată la Bruxelles, 15 mai 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 316, 14.11.2012, p. 12.
         
            (2)  Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice (JO L 174, 1.7.2011, p. 88.)
         
            (3)  JO C 363, 23.11.2012, p. 6.
      
      
         
            ANEXA I
            
                        Nr.
                     
                     
                        Specificația standardului
                     
                  
                        1.
                     
                     
                        EN IEC 63000:2018
                        Documentația tehnică pentru evaluarea produselor electrice și electronice din perspectiva restricționării substanțelor periculoase (IEC 63000:2016)
                     
                  
      
      
         
            ANEXA II
            
                        Nr.
                     
                     
                        Specificația standardului
                     
                     
                        Data retragerii
                     
                  
                        1.
                     
                     
                        EN 50581:2012
                        Documentația tehnică pentru evaluarea produselor electrice și electronice din perspectiva restricționării substanțelor periculoase
                     
                     
                        18 noiembrie 2021